**Работна дефиниция без задължително правно действие за антиджипсизъм / антиромска дискриминация\***

**Приета на 8 октомври 2020 г.**

Като признава със загриженост, че пренебрегването на геноцида над ромите е допринесло за предразсъдъците и дискриминацията, които много ромски\*\* общности изпитват и до днес, и като поема своята отговорност за противодействие на такива форми на расизъм и дискриминация (членове 4 и 7 от Министерската декларация на Международния алианс за възпоменание на Холокоста от 2020 г., член 3 от Стокхолмската декларация), Международният алианс за възпоменание на Холокоста приема следната работна дефиниция за антиджипсизъм / антиромска дискриминация:

Антиджипсизмът / антиромската дискриминация е проява на индивидуални изказвания и действия, както и на институционални политики и практики, на маргинализация, изключване, физическо насилие, обезценяване на ромските култури и начин на живот и реч на омразата, насочена срещу ромите, както и срещу други лица и групи, възприемани, заклеймявани или преследвани през епохата на нацизма и до днес като „цигани“. Това води до третирането на ромите като набедена за чужда група и ги асоциира с редица унизителни стереотипи и изкривени образи, които представляват специфична форма на расизъм.

С цел да се предоставят насоки за дейността на Международния алианс за възпоменание на Холокоста, се признава, че:

Антиджипсизмът / антиромската дискриминация съществува от векове. Той/тя беше съществен елемент в политиките за преследване и унищожаване на ромите, извършени от нацистка Германия и от фашистки и крайни националистически партньори и други съучастници, участвали в тези престъпления.

Антиджипсизмът / антиромската дискриминация не е започнал, нито приключил с епохата на нацизма, а продължава да бъде централен елемент в престъпленията, извършвани срещу роми. Въпреки важната работа, извършена от Организацията на обединените нации, Европейския съюз, Съвета на Европа, Организацията за сигурност и сътрудничество в Европа и други международни органи, стереотипите и предразсъдъците относно ромите не са делегитимирани или дискредитирани достатъчно енергично, така че те продължават да съществуват и да се използват, до голяма степен неоспорвани.

Антиджипсизмът / антиромската дискриминация е многостранен феномен с широко обществено и политическо разпространение. Това е критично препятствие пред включването на ромите в по-широкото общество и пречи ромите да се ползват с равни права, възможности и печелившо социално-икономическо участие.

Могат да бъдат дадени много примери, които илюстрират антиджипсизма / анти-ромската дискриминация. С оглед на общия контекст, съвременните прояви на антиджипсизъм / анти-ромската дискриминация, могат да включват следните примери, без да се изчерпват с тях:

Изопачаване или отричане на преследването на роми или геноцида над ромите.

Прославяне на геноцида над ромите.

Подбуждане, оправдаване и извършване на насилие над ромски общности, тяхното имущество и отделни роми.

Насилствена и принудителна стерилизация, както и друго физическо и психологическо насилие върху ромите.

Трайно поддържане и затвърждаване на дискриминационни стереотипи за и срещу ромите.

Обвиняване на ромите, чрез използване на реч на омразата, за реални или предполагаеми социални, политически, културни и икономически проблеми или проблеми в здравеопазването.

Стереотипизиране на ромите като лица, които участват в престъпно поведение.

Използване на термина „циганин“ като обида.

Одобряване или насърчаване на механизми за изключване на ромите на основание на предположения, базирани на расова дискриминация, като изключване от редовните училища и институционални процедури, или политики, които водят до сегрегация на ромските общности.

Въвеждане на лишени от правно основание политики, които позволяват произволно или дискриминационно разселване на ромски общности и лица, или създаване на условия за това.

Вменяване на колективна отговорност на ромите за действителните или предполагаеми действия на отделни членове на ромските общности.

Разпространяване на реч на омразата срещу ромските общности под каквато и да е форма, например в медиите, включително в интернет и в социалните мрежи.

\*Препоръчва се използването на националния еквивалент на термина, Канада и САЩ използват термина анти-ромски расизъм

\*\* Думата „ромски“ се използва като рамков термин, който включва различни свързани групи, заседнали или не, като роми, пътуващи, синти, каминанти, мануши, кале, романичели, бояши/рудари, ашкали, гюпти, йениши, доми, ломи и абдали, които могат да се различават по своята култура и начин на живот. Настоящото представлява пояснителна бележка, а не дефиниция за „роми”.